[{"text_idx": "#000002", "text": "Maen nhw\u2019n dweud eich bod chi\u2019n gallu clywed yr haf Cymreig yr holl ffordd o\u2019r lleuad. Wel, ella dydi hynny ddim yn hollol wir, ond mae\u2019n ffaith fod yr haf Cymreig yn un swnllyd ac yn hwyl tu hwnt. Gyda gw\u0302yl bron bob penwythnos ar hyd a lled y wlad, mae cyfle i bawb fwynhau, glaw neu hindda!\nEr mwyn creu'r atgofion melysa\u2019 posib, mae yna ychydig o bethau sy\u2019n rhaid i chi gofio. Dyma ganllaw gair i gall i\u2019ch rhoi ar ben ffordd fel eich bod yn gallu joio gymaint ag sy\u2019n bosib!"}, {"text_idx": "#000003", "text": "Esgidiau glaw! Does 'na ddim byd gwaeth na thraed gwlyb mewn gw\u0302yl, ond does dim byd gwell na throedio cae mwdlyd mewn wellies lliwgar. Cadwch lygaid ar ragolygon y tywydd, wrth gwrs, ond peidiwch ag ymddiried ynddo! Does dim rhesymeg wyddonol am dywydd adeg gwyliau cerddoriaeth. Taflwch nhw yn y car, rhag ofn! Ac ar y nodyn yna, cofiwch poncho law ysgafn. Buddsoddwch mewn un o safon dda (dim y rhai plastig untro!) sy\u2019n gorchuddio eich gwisg gymaint ag sy\u2019n bosib. Does neb eisiau dillad gwlyb!\nEsgidiau call. Os na fydd hi\u2019n bwrw glaw, rhaid cael pa\u0302r o esgidiau cyffyrddus. Dwi\u2019n gwybod, mae gen ti esgidiau stunning ac rwyt ti\u2019n ysu i\u2019w gwisgo nhw. Ond mae\u2019n bwysig ystyried pa ba\u0302r o esgidiau fyddi di\u2019n hapus yn ei wisgo drwy\u2019r dydd i gyd. Paid a\u0302 gadael i esgidiau gwael difetha dy ddiwrnod!"}, {"text_idx": "#000004", "text": "Eli haul. Mae gorgeous gorgeous girls yn edrych ar o\u0302l eu croen! Dyma ffordd syml o edrych ar o\u0302l dy groen am y tymor hir, ac mae\u2019n cymryd eiliadau yn unig. Sicrha dy fod yn gwisgo SPF 30 neu\u2019n uwch, hyd yn oed pan mae\u2019r haul yn cuddio tu o\u0302l i\u2019r cymylau. Tyrd a\u0302 digon efo ti i\u2019w rannu gyda dy ffrindiau hefyd, oherwydd mae rhywun yn siw\u0302r o anghofio!\nPotel ddw\u0302r! So\u0302n am edrych ar o\u0302l dy groen, mae\u2019n rhaid gwneud yn siw\u0302r dy fod yn yfed digon o ddw\u0302r. Tyrd a\u0302 photel o ddw\u0302r efo ti i\u2019w hail lenwi. Mae hyn yn gwneud synnwyr am sawl rheswm; i edrych ar o\u0302l dy gorff ac i edrych ar o\u0302l dy arian!"}, {"text_idx": "#000005", "text": "Amserlen! Cyn i ti fynd ati i fwynhau, edrycha ar yr amserlen i weld pwy sy\u2019n perfformio ar ba lwyfan neu babell. Mae cael syniad o ble i fynd a phryd o fudd i wneud yn siw\u0302r dy fod yn cael y cyfle i fwynhau cymaint o berfformiadau ac sy\u2019n bosib! Weithiau, bydd perfformiad yn digwydd fwy nag unwaith, neu bydd artist yn canu mewn mwy nag un lleoliad, ac mae hynny\u2019n ddefnyddiol i wybod er mwyn sicrhau dy fod yn gweld popeth rwyt ti eisiau ei weld!\nTeclyn gwefru symudol i dy ffo\u0302n. Dyma declyn all achub y dydd! Mae gan sawl gw\u0302yl ap arbennig y dyddiau yma, sy\u2019n handi iawn ar gyfer gweld amserlen perfformiadau neu gystadlaethau, sy\u2019n gallu newid weithiau. Ond, be\u2019 sy\u2019n digwydd pan mae\u2019r ffon yn rhedeg yn isel, gen ti amserlen i\u2019w wirio, selfies i\u2019w tynnu ac mae dy ffrind wedi mynd ar goll ac yn trio ffonio? Panig llwyr, dyna be\u2019! Dewch a\u0302 theclyn gwefru symudol efo chi!"}]